2023 5 25
LT
Europos Sąjungos oficialusis leidinys
C 184/51
2.3.
Pasiūlymu dėl reglamento siekiama užtikrinti didesnį stabilumą, nuspėjamumą ir proporcingumą visiems tarpuskaitos prievoles turintiems veiklos vykdytojams ir nustatomi reikalavimai rinkos dalyviams pranešti, kiek jie priklausomi nuo trečiųjų valstybių tvarkant savo išvestinių finansinių priemonių sandorius.
Siūlomais pakeitimais taip pat akcentuojamos priemonės, kuriomis siekiama padidinti ES PSŠ patrauklumą ir sumažinti administracinę naštą, skatinti centrinę tarpuskaitą ES, įpareigojant tarpuskaitos vykdytojus turėti aktyvią ES PSŠ sąskaitą ir suteikti vietos valdžios institucijoms reikiamus įgaliojimus prižiūrėti su tarpvalstybiniais sandoriais susijusią riziką.
3.
Bendrosios pastabos 3.1.
EESRK jau seniai ragina priimti teisės aktus, kurie sustiprintų ES kapitalo rinkas ir ilgainiui padarytų jas stabilesnes bei patrauklesnes (5).
Atsižvelgdamas į pastarojo meto geopolitinius poslinkius (Rusijos invaziją į Ukrainą, padidėjusias energijos kainas, geopolitinę įtampą daugelyje pasaulio regionų ir COVID-19 pandemiją) ir tiesioginį poveikį ekonominei aplinkai, EESRK teigia, kad reikia imtis skubių veiksmų siekiant apsaugoti ir padidinti ES finansų rinkų stabilumą.
EESRK mano, kad ES kapitalo rinkų finansiniam stabilumui labai svarbu turėti konkurencingą ir veiksmingą tarpuskaitos sistemą.
3.2.
Komitetas palankiai vertina pasiūlymą dėl reglamento ir Komisijos ketinimą imtis veiksmų siekiant užtikrinti mūsų kapitalo rinkų strateginį savarankiškumą, stiprinti vidaus tarpuskaitos pajėgumus ir užtikrinti, kad tarpuskaitos sistema taptų saugesnė ir atsparesnė.
Stiprinant ES tarpuskaitos rinką turėtų būti atsižvelgiama į sąnaudas, atsirandančias dėl kapitalo perkėlimo iš ne ES tarpuskaitos rinkų, į poreikį apsaugoti rizika grindžiamą metodą ir į ne ES ir ES finansų rinkų tarpusavio priklausomybę.
3.3.
Pasiūlymas iš dalies pakeisti ERIR reglamentą pateiktas po to, kai Europoje smarkiai išaugo energijos kainos, o tai daugiausia lėmė nepagrįstas Rusijos įsiveržimas į Ukrainą; tai sukėlė nestabilumą tarpuskaitos rinkose, nes kai kurios įmonės negalėjo pateikti įkaito pagal savo išvestinių finansinių priemonių sutartis.
EESRK ragina ir toliau teikti pirmenybę tarpuskaitos sektoriaus konsolidavimui Europos Sąjungoje.
Siekiant padidinti ES tarpuskaitos sistemos konkurencingumą, reikėtų apsvarstyti kainos, likvidumo, rizikos, garantinių įmokų, reguliavimo ir veiksmingumo klausimus.
Komitetas pritaria būtinybei sutrumpinti leidimų išdavimo arba veiklos ir paslaugų išplėtimo laiką, taip pat sukurti centrinę duomenų bazę.
3.4.
Komitetas mano, kad, siekdamos įtikinti rinkos dalyvius atlikti savo operacijų tarpuskaitą Europos Sąjungoje, ES įsikūrusios PSŠ turi plėtoti bei formuoti savo pajėgumų sistemas ir investuoti į jų tobulinimą, būtent didindamos savo technologinius ir veiklos pajėgumus, užtikrindamos geresnį rinkos dalyvių bendradarbiavimą ir tobulindamos rizikos valdymo praktiką.
Nuspėjamumo didinimo sumetimais PSŠ turi skaidriai informuoti apie savo mokesčius, įkaito vertės išlaikymo prievoles ir veiksmus esant nepalankiausioms rinkos sąlygoms.
3.5.
Stabilioms kapitalo rinkoms reikia subalansuotos ir stabilios darbo rinkos.
EESRK palankiai vertina tai, kad greta finansinės rizikos modeliuose turi būti atsižvelgiama ir į PSŠ kylančią socialinę, valdymo ir aplinkos riziką, ir mano, kad tokių rūšių rizika turi būti vienodai svarbi skirtinguose rizikos scenarijuose ir analizėse.
3.6.
EESRK palankiai vertina 2022 m. pradžioje Komisijos surengtas konsultacijas, susitikimus su valstybių narių ir Europos Parlamento, finansinių paslaugų ir ekonomikos bei finansų komitetų atstovais, taip pat dvišalius susitikimus su atitinkamais suinteresuotaisiais subjektais.
3.7.
EESRK yra nusivylęs, kad JK įsisteigusiems tarpuskaitos namams nustatytas neribotos prieigos prie ES įsikūrusių suinteresuotųjų subjektų terminas buvo pratęstas trejiems metams – iki 2025 m. birželio 30 d.
Jis mano, kad turėjo būti įgyvendintas išsamus planas, skatinantis iš karto po „Brexit’o“ pereiti prie ES įsikūrusių tarpuskaitos vykdytojų.
Komitetas kritiškai vertina ligšiolinį nepakankamą reagavimą, ribotas konsultacijas ir lėtą sprendimų dėl 81 trilijono eurų vertės išvestinių finansinių priemonių rinkos priėmimo procesą.
3.8.
Europos bankai gauna naudos iš Jungtinės Karalystės rinkos daugiavaliutinio fondo, o perėjus prie Europos tarpuskaitos namų būtų sukurtas euru grindžiamas tarpuskaitos procesas, todėl bankų sistema patirtų didelių išlaidų.
Nors EESRK pritaria šiam perėjimui ir mano, kad jis turi būti kuo greičiau įgyvendintas, jo nuomone, būtina numatyti tinkamas paskatas, kad bankai nepereitų į kitas rinkas.
Siekiant konsoliduoti ES tarpuskaitos sektorių, reikia apsvarstyti tikslingesnes ir labiau pritaikytas paskatas.
(5)
OL C 155, 2021 4 30, p. 20.